text: Nyt brandvæsen får fælles vagtcentral
  30 december 2015 kl. 09.42
  På fredag er det første arbejdsdag for det nye selskab, Trekantområdets Brandvæsen. Det skal passe på 360.000 borgere i seks kommuner.
  Det nye selskab  får hovedsæde i Vejle, hvor administrationen samles. Og til sommer får det også fælles vagtcentral.
  Den skal ligge i Fredericia, mens vagtcentralerne i Vejle og Kolding nedlægges.
  Sammenlægningen af brandvæsnerne i Vejle, Kolding, Fredericia, Vejen, Billund og Middelfart skal give et mere effektivt brandvæsen. Fra 20 stationer skal ca. 500 medarbejdere dække 3.449 kvadratkilometer. Det får selskabet 75 mio. kr. til.
  Administrationen samles på brandstationen i Vejle. Her er de nødvendige ombygninger lavet, så selskabet kan drives fra på fredag.
  Til februar er overgangen færdig – og den fælles vagtcentral skal være i drift til 1. juni.
  For borgerne bliver sammenlægningen ikke mærkbar. Det er kun en organisatorisk sammenlægning. Hvis det brænder, skal der som altid ringes 1-1-2.
  